Diari Oficial de la Generalitat Valenciana


Sumari del DOGV 9707, del 19-10-2023 (2023/10650)

RESOLUCIÓ de 10 d'octubre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat inclosos en el municipi de València, per a afavorir l'emancipació residencial.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9707

Data del DOGV
:   19-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10329


Data del document
:   10-10-2023

Organisme emissor
:   Entitat Valenciana d'Habitatge i Sòl

Tipus de document
:   Resolució

Descriptors 

:   * Entitat Valenciana d'Habitatge i Sòl

RESOLUCIÓ de 10 d'octubre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat inclosos en el municipi de València, per a afavorir l'emancipació residencial. [2023/10865]  
Antecedents  
1. La Generalitat Valenciana és titular de 124 habitatges adquirits en virtut d'escriptura de compravenda de data 7 de setembre de 2023 que han passat a formar part del seu patrimoni públic d'habitatge en l'edifici situat al carrer Ignacio Hernández Hervás Metge, 5, de la Torre (València).  
2. Correspon a l'Entitat Valenciana d'Habitatge i Sòl la gestió i administració del patrimoni públic d'habitatge titularitat de la Generalitat en els termes expressats en la legislació vigent o en els convenis que subscriga amb l'Administració de la Generalitat, en virtut del que es disposa en l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció que en fa l'article 100 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, tenint adscrita per disposició legal la totalitat del patrimoni de promoció pública d'habitatge i sòl de la Generalitat.  
  
3. El Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges en el capítol III estableix el règim de cessió i adjudicació dels habitatges protegits de promoció pública i els habitatges del patrimoni públic d'habitatge de la Generalitat.  
4. L'article 35 de l'esmentat decret estableix una modalitat excepcional d'adjudicació d'habitatges protegits de promoció pública i dels habitatges del patrimoni públic d'habitatge de la Generalitat en atenció a circumstàncies extraordinàries o a especials necessitats de col·lectius determinats.  
5. El Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat, estableix en la seua disposició addicional onzena que el Consell, les entitats locals i altres institucions públiques amb competències en matèria d'habitatge establiran una preferència de reserva en favor de les persones joves d'almenys un 40 per cent en l'oferta d'habitatge de protecció pública de promoció pública existent a partir de la seua entrada en vigor.  
  
6. L'article 31.4 de l'esmentat decret, en relació amb els habitatges de protecció pública adquirits per la Generalitat amb la finalitat de complir necessitats de caràcter social, estableix que el destí dels habitatges esmentats serà el de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinats preferentment a rendes superiors a 2,5 vegades l'IPREM  
  
7. Segons dades de l'Observatori d'Emancipació d'Espanya relatives al 2n semestre de 2022, el preu del lloguer mitjà dels habitatges en la Comunitat es va disparar un 15,4 %, situant l'esforç econòmic que hauria d'assumir una persona jove per a sufragar el seu import en el 70,4 % del seu salari.  
A més, cal afegir que tindre un treball, en la majoria dels casos, tampoc és suficient per a accedir a un habitatge, perquè en general es produeix un sobreendeutament que deixa els joves en situació de pobresa o risc d'exclusió.  
Aquesta situació a què es veu abocada la joventut ha de tindre una resposta immediata des de les polítiques d'habitatge de Generalitat Valenciana ampliant l'oferta d'habitatge destinat a aquest col·lectiu i, en especial, a aquells joves que estan iniciant la seua vida laboral.  
Així doncs, tant en les noves promocions que realitze la Generalitat com en els habitatges adquirits per a l'ampliació del patrimoni públic d'habitatge de la Generalitat, es donarà màxima prioritat a l'oferta per a joves amb ingressos derivats del treball.  
D'altra banda, s'ha comprovat que en el Registre d'habitatge de la Comunitat Valenciana, en la ciutat de València, al tancament del mes d'agost de 2023, estan inscrites més de 1.600 unitats de convivència formades per persones menors de 35 anys, a les quals ha de donar-se preferència.  
Pels motius exposats s'ha considerat convenient reservar tots els habitatges que actualment es troben buits en l'edifici adquirit (a data 21.09.2023 són 35 els habitatges buits que representen un 28 % sobre el total adquirit) a unitats de convivència formades per joves menors de 35 anys que disposen d'ingressos derivats del treball. Així mateix, els habitatges que es puguen recuperar per renúncia o resolució per incompliment en aquest edifici, també quedaran reservats al mateix col·lectiu.  
  
  
Fonaments de dret  
I. És competent per a dictar la present resolució la vicepresidenta segona i consellera de Serveis Socials, Igualtat i Habitatge, d'acord amb el que es disposa en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.  
  
II. Article 57.1 de la Llei 8/2004, d'habitatge de la Comunitat Valenciana, en la redacció que en fa l'article 77 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021 estableix que les condicions d'adjudicació i cessió dels habitatges que integren el patrimoni públic d'habitatge seran pels procediments establits reglamentàriament i que podran atendre's preferentment, si és el cas, les situacions diferenciades i singularitats en funció de les persones, famílies i col·lectius als quals van dirigits.  
  
III. L'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatge, estableix, en relació amb les modalitats d'adjudicació dels habitatges de promoció pública i els pertanyents al patrimoni públic d'habitatge, l'existència d'una modalitat d'adjudicació excepcional  
«b) Excepcional.  
La persona titular de la conselleria competent en matèria d'habitatge podrà determinar l'aplicació d'un règim excepcional o especial d'adjudicació, en atenció a circumstàncies extraordinàries o a especials necessitats de col·lectius determinats, mitjançant resolució motivada. El procediment d'adjudicació seguirà els criteris establits per a cada promoció (…)»  
IV. La disposició addicional onzena del Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat, que estableix el Consell, les entitats locals i altres institucions públiques amb competències en matèria d'habitatge, establiran una preferència de reserva en favor de les persones joves d'almenys un 40 per cent en l'oferta d'habitatge de protecció pública de promoció pública existent a partir de la seua entrada en vigor.  
  
V. L'article 31.4 del Decret 68/2023, que estableix, en relació amb els habitatges de protecció pública adquirits per la Generalitat, que el destí dels habitatges esmentats serà el de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinats preferentment a rendes superiors a 2,5 vegades l'IPREM.  
  
VI. Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, especialment els seus articles 2 i 7.  
  
Vistos els fets, les disposicions legals esmentades i les de general aplicació, així com la proposta de la directora general d'Habitatge, la Vicepresidència Segona i Conselleria de Serveis Socials, Igualtat i Habitatge resol:  
  
  
Primer  
Qualificar de caràcter excepcional l'adjudicació dels 124 habitatges situats al carrer Ignacio Hernández Hervás Metge, 5 de la Torre en el municipi de València.  
  
Segon  
Destinar els habitatges disponibles en el moment de la signatura d'aquesta resolució i tots aquells la possessió dels quals es recupere, per renúncia o resolució de contracte, per a adjudicar-los en arrendament a unitats de convivència inscrites en el Registre de demanda d'habitatge que complisquen els requisits per a ser adjudicatàries i amb les següents condicions addicionals:  
- Que la unitat de convivència estiga formada exclusivament per joves menors de 35 anys.  
- Justificar ingressos iguals o superiors a 2,5 vegades l'IPREM que provinguen de les rendes del treball.  
- Els habitatges adaptats queden reservats complementàriament a unitats de convivència que a més de complir amb les condicions anteriors, acrediten diversitat funcional en qualsevol membre de la unitat de convivència.  
Els criteris de baremació seran els establits en el capítol III del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació d'habitatges protegits de promoció pública i els habitatges del patrimoni públic d'habitatge de la Generalitat.  
  
Tercer  
El procediment de baremació de sol·licituds tindrà lloc l'endemà de la publicació en el DOGV de la present resolució. Aquest procediment inclourà totes les unitats de convivència que es troben inscrites en el Registre de demanda d'habitatge de la Comunitat Valenciana en la data esmentada.  
En el cas que no existisca demanda suficient es realitzarà una segona baremació en el termini d'1 mes i successivament.  
La inscripció ha de realitzar-se telemàticament des de la pàgina web d'EVHA o des d'https://www.gva.es/es/inicio/procedimientos'id\_proc=21707.  
  
Contra la present resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar de la notificació, de conformitat amb el que es disposa en l'article 112, en relació amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o directament un recurs contenciós administratiu davant la sala contenciosa administrativa corresponent en el termini de dos mesos, comptats a partir de l'endemà de la recepció d'aquesta, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjudici que es puga fer ús de qualsevol altre recurs que estime oportú.  
  
València, 10 d'octubre de 2023.- La vicepresidenta segona i consellera de Serveis Socials, Igualtat i Habitatge: Susana Camarero Benítez.